Úradný vestník L 210 , 20/08/2003 S. 0004 - 0005



Nariadenie Komisie (ES) č. 1465/2003 z 19. augusta 2003, ktorým sa mení a dopĺňa nariadenie (ES) č. 1508/2001 stanovujúce obchodnú normu pre cibuľu KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou [1], naposledy zmenené a doplnené nariadením Komisie (ES) č. 47/2003 [2], a najmä jeho článok 2 ods. 2, keďže: (1) Nariadenie Komisie (ES) č. 1508/2001 [3], v znení nariadenia (ES) č. 46/2003 [4], ustanovilo obchodnú normu pre cibuľu, najmä so zreteľom na ustanovenia o obchodnej úprave a označovaní. (2) Spotrebiteľské balenia obsahujúce zmesi cibule rôznych farieb sú na trhu čoraz bežnejšie a umožňujú vyjsť v ústrety dopytu zo strany určitých spotrebiteľov. (3) Poctivé obchodovanie vyžaduje, aby bola cibuľa predávaná v tom istom balení vyrovnaná z hľadiska kvality. Preto je potrebné, aby boli zmesi cibule rôznych farieb rovnakej kvality a čo sa týka každej farby, ak sú v obchodnom balení zmiešané, aby boli pôvod, odroda aj veľkosť rovnaké. Okrem toho je pre také obchodné balenia potrebné uviesť každú farbu, ktorá sa v ňom nachádza a pre každú farbu aj krajinu pôvodu. (4) Nariadenie (ES) č. 1508/2001 by sa preto malo v súlade s tým zmeniť a doplniť. (5) Opatrenia stanovené v tomto nariadení sú v súlade so stanoviskom Riadiaceho výboru pre čerstvé ovocie a zeleninu, PRIJALA TOTO NARIADENIE: Článok 1 Príloha k nariadeniu (ES) č. 1508/2001 sa mení a dopĺňa v súlade s prílohou k tomuto nariadeniu. Článok 2 Toto nariadenie nadobúda účinnosť 20. deň od jeho uverejnenia v Úradnom vestníku Európskej únie. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 19. augusta 2003 Za Komisiu Franz Fischler člen Komisie [1] Ú. v. ES L 297, 21.11.1996, s. 1. [2] Ú. v. ES L 7, 11.1.2003, s. 64. [3] Ú. v. ES L 200, 25.7.2001, s. 14. [4] Ú. v. ES L 7, 11.1.2003, s. 61. -------------------------------------------------- PRÍLOHA Príloha k nariadeniu (ES) č. 1508/2001 sa mení a dopĺňa takto: 1. V hlave V (Ustanovenia o obchodnej úprave) bode A (Vyrovnanosť) sa vkladá tento druhý odsek: "Obchodné balenia s čistou hmotnosťou neprevyšujúcou tri kilogramy však môžu obsahovať zmesi cibule rôznych farieb za predpokladu, že sú vyrovnané z hľadiska kvality a čo sa týka každej farby, rovnakého pôvodu, odrody a veľkosti." 2. V hlave VI (Ustanovenia o označovaní) sa body B (Druh plodiny) a C (Pôvod plodiny) nahrádzajú týmto textom: "B. Druh plodiny - "Cibuľa" ak obsah nie je viditeľný z vonkajšej strany, - v prípade obchodných balení obsahujúcich zmes cibule rôznych farieb: - "Zmes cibule" alebo rovnocenné označenie, - ak obsah nie je viditeľný z vonkajšej strany, uvádza sa každá farba, ktorá sa nachádza v balení, a minimálny počet kusov každej farby. C. Pôvod plodiny - Krajina pôvodu a nepovinne pestovateľská oblasť alebo národný, regionálny alebo miestny názov miesta, - v prípade obchodných balení obsahujúcich zmes cibule rôznych farieb rôzneho pôvodu musí byť vedľa názvu príslušnej farby uvedené označenie každej krajiny pôvodu." --------------------------------------------------